കൃഷ്ണഗാഥ/ഒന്നാം ഭാഗം/കൃഷ്ണോല്പത്തി
1 	ഇന്ദിരാതന്നുടെ പുഞ്ചിരിയായൊരു	   
2 	ചന്ദ്രികാ മെയ്യിൽ പരക്കയാലെ	   
3 	പാലാഴിവെള്ളത്തിൽ മുങ്ങിനിന്നീടുന്ന	   
4 	നീലാഭമായൊരു ശൈലംപോലെ 	   
5 	മേവിനിന്നീടുന്ന ദൈവതംതന്നെ, ഞാൻ	   
6 	കൈവണങ്ങീടുന്നേൻ കാത്തുകൊൾവാൻ	   
7 	കീർത്തിയെവാഴ്ത്തുവാനോർത്തുനിന്നീടുമെൻ 	   
8 	ആർത്തിയേ തീർത്തു തുണയ്ക്കേണമേ.	   
9 	ദേശികനാഥൻതൻ പാദങ്ങളേശുമ	   
10 	പ്പേശലമായൊരു രേണുലേശം 	   
11 	ക്ലേശങ്ങളേശുന്ന പാശങ്ങളേശായ്വാൻ	   
12 	ആശയംതന്നുള്ളിലാക്കുന്നേൻ ഞാൻ	   
13 	വാരണവീരൻതന്നാനനം കൈക്കൊണ്ടു	   
14 	പൂരിച്ച വന്മദവാരി മെയ്യിൽ	   
15 	നിന്നു വിളങ്ങുന്ന ദൈവതംതൻ കനി	   
16 	വെന്നും വിളങ്ങുകയെന്നിൽ മേന്മേൽ;	   
17 	ഭാരതീദേവിതൻ ഭൂരിയായുള്ളോരു	   
18 	കാരുണ്യപൂരവും വേറിടാതെ	   
19 	നന്മധുവോലുന്ന നന്മൊഴി നൽകുവാൻ	   
20 	തണ്മകളഞ്ഞു വിളങ്ങുകെന്നിൽ 	   
21 	ഭാരതമായൊരു പീയൂഷരാശിക്കു	   
22 	കാരണമായൊരു വാരിധിയായ്	   
23 	വ്യാസനായുള്ളോരു മാമുനിതൻ കൃപ	   
24 	ദാസനാമെന്നിൽ പുലമ്പേണമേ.	   
25 	മൂഢതകൊണ്ടു ഞാനേതാനുമുണ്ടിന്നു	   
26 	കാടായിച്ചൊല്ലുവാൻ ഭാവിക്കുന്നു;	   
27 	ഭൂരികളായുള്ള സൂരികളെല്ലാരും	   
28 	ചീറാതെ നിന്നു പൊറുക്കേണമേ 	   
29 	സംസാരമോക്ഷത്തിൻ കാരണമായതോ	   
30 	വൈരാഗ്യമെന്നല്ലോ ചൊല്ലിക്കേൾപ്പൂ 	   
31 	എന്നതുതന്നെ വരുത്തിനിന്നീടുവാൻ	   
32 	ഇന്നിതുതന്നെ ഞാൻ നിർമ്മിക്കുന്നു.	   
33 	ബോധമില്ലാതെ ഞാനേതുമേ വല്ലാതെ	   
34 	ഗാഥയായ് ചൊല്ലുന്നു ഭാഷയായി	   
35 	നിർഗ്ഗുണനായുള്ളൊരീശനെക്കൊണ്ടല്ലോ 	   
36 	നിർഗ്ഗുണമായതു ചേരുമപ്പോൾ	   
37 	കാടായിച്ചൊല്കിലും കൈടഭവൈരിതൻ	   
38 	നീടാർന്നുനിന്നുള്ള ലീലയല്ലോ	   
39 	എന്നതുകൊണ്ടെനിക്കുള്ളിലില്ലേതുമേ	   
40 	മന്ദതയിന്നിതു നിർമ്മിക്കുമ്പോൾ	   
41 	മാധവനാമമരപ്രഭൂവെന്നതോ	   
42 	മാപാപം പോക്കുന്നോനെന്നു കേൾപ്പൂ	   
43 	എന്നതുകൊണ്ടു ഞാൻ വന്ദ്യരായുള്ളോരെ	   
44 	വന്ദിച്ചുകൊണ്ടിതു നിർമ്മിക്കുന്നു.	   
45 	പാലാഴിമാതുതാൻ പാലിച്ചുപോരുന്ന	   
46 	കോലാധിനാഥനുദയവർമ്മൻ	   
47 	ആജ്ഞയെച്ചെയ്കയാലജ്ഞനായുള്ള ഞാൻ	   
48 	പ്രാജ്ഞനെന്നിങ്ങനെ ഭാവിച്ചിപ്പോൾ,	   
49 	ദേവകീസൂനുവായ്മേവിനിന്നീടുന്ന	   
50 	കേവലൻതന്നുടെ ലീലചൊൽവാൻ	   
51 	ആവതല്ലെങ്കിലുമാശതാൻ ചെല്കയാൽ	   
52 	ആരംഭിച്ചീടുന്നേനായവണ്ണം.	   
53 	ശ്രീപത്മനാഭൻതൻ ജായയെന്നിങ്ങനെ	   
54 	പേർപെറ്റുനിന്നൊരു മേദിനിതാൻ,	   
55 	ദുഷ്ടരായുള്ളൊരു മന്നവരെല്ലാരും	   
56 	ഒട്ടേറെപ്പോന്നു പിറക്കയാലേ,	   
57 	അന്തമില്ലാതൊരു ഭാരംകൊണ്ടേറുന്ന	   
58 	സന്താപംപൂണ്ടു തളർന്നു മേന്മേൽ	   
59 	ധേനുവായ് ചെന്നു വിരിഞ്ചനോടെല്ലാംതാൻ	   
60 	വേദനയോതിനാൾ കാതരയായ്;	   
61 	"കഷ്ടരായുള്ളൊരു ദുഷ്ടരെ സൃഷ്ടിച്ച	   
62 	തൊട്ടേറിപ്പോകുന്നു തമ്പുരാനേ!	   
63 	ഭാരത്തെക്കൊണ്ടു ഞാൻ പാതാളലോകത്തു	   
64 	പാരാതെ വീഴുന്നതുണ്ടു നേരേ	   
65 	ഇണ്ടലെത്തൂകുന്ന വൻഭാരമിങ്ങനെ	   
66 	ഉണ്ടായീലെന്നുമേ പണ്ടെനിക്കോ.	   
67 	കുമ്പിട്ടുനിന്നൊരു കൂർമ്മവും ചെഞ്ചെമ്മെ	   
68 	തൺപെട്ടുപോകുന്നതുണ്ടു പാർത്താൽ	   
69 	ഊക്കനായ് നിന്നൊരു പന്നഗനാഥനു	   
70 	ശൂൽക്കാരമേറുന്നൂതിന്നിന്നെല്ലാം.	   
71 	ആനകളെല്ലാമേ ദീനങ്ങളായിത്ത	   
72 	ന്നാനനം താഴ്ത്തിത്തളർന്നുകൂടി	   
73 	മാമയനായോനേ! ഭാരത്തെക്കൊണ്ടു ഞാൻ	   
74 	നാമാവശേഷയായ്പോകുംമുമ്പെ	   
75 	പാരാതെകണ്ടെന്നെപ്പാലിച്ചുകൊള്ളണം	   
76 	കാരുണ്യക്കാതലേ! കൈതൊഴുന്നേൻ."	   
77 	വേദനപൂണ്ടൊരു മേദിനിയാലിതു	   
78 	വേദിതനായ വിരിഞ്ചനപ്പോൾ,	   
79 	വാനവർ ചൂഴുറ്റു മേദിനിതാനുമായ് 	   
80 	വാർതിങ്കൾമൗലിതന്നാലയത്തിൽ	   
81 	പാരാതെ ചെന്നവർ ചൊല്ലിനാരെല്ലാരും	   
82 	പാലാഴിതന്നിലും ചെന്നു പിന്നെ	   
83 	വാരുറ്റുനിന്നൊരു വാക്കുകൊണ്ടന്നേരം	   
84 	വാരിജനേത്രനേ വാഴ്ത്തിച്ചൊന്നാർ;	   
85 	"ഈരേഴുപാരിനും കാരണമായൊരു	   
86 	കാരുണ്യപൂരമാം വാരിരാശേ!	   
87 	പാരിടം പൂരിച്ച ഭാരത്തെത്തീർത്തിന്നു	   
88 	പാലിച്ചുകൊളേളണം പാരാതെ നീ	   
89 	നിൻകനിവില്ലായ്കിലെങ്ങളിന്നെങ്ങനെ	   
90 	സങ്കടംപോക്കുന്നു തമ്പുരാനേ!	   
91 	വങ്കനിവാണ്ടെങ്ങൾ സങ്കടം തീർക്കണം	   
92 	പങ്കജലോചന! ശങ്കിയാതേ."	   
93 	വാസവൻമുമ്പായ വാനവരിങ്ങനെ	   
94 	വാഴ്ത്തിനനേരത്തു വാരിജാക്ഷൻ	   
95 	പ്രത്യക്ഷനായിട്ടു ചൊല്ലിനിന്നീടിനാൻ	   
96 	ഭക്തിയെക്കാണുമ്പോഴെന്നു ഞായം:	   
97 	"മുന്നമേതന്നെയറിഞ്ഞു ഞാൻ പോരുന്നു	   
98 	മന്നിടംചേരുന്ന ഭാരമെല്ലാം	   
99 	ഇന്നിന്നു വന്നീടും നിങ്ങളെന്നുള്ളതും	   
100 	എന്നുള്ളംതന്നിലുണ്ടോർച്ചയെന്നാൽ.	   
101 	ഭൂഭാരംതന്നെത്തളർപ്പതിന്നോരോരോ	   
102 	വ്യാപാരം ചെഞ്ചെമ്മേ ചെയ്‌വതിന്നായ്	   
103 	മാനുഷനായിപ്പിറക്കുന്നതുണ്ടു ഞാൻ	   
104 	ആനകദുന്ദുഭിസൂനുവായി,	   
105 	മൂത്തവനായിപ്പിറന്നുനിന്നീടുമേ	   
106 	മൂർത്തിവിശേഷമായ് ചേർത്തനന്തൻ	   
107 	വാനവരെല്ലാരുമാദരവോടങ്ങു	   
108 	യാദവന്മാരായിപ്പിറക്ക മന്നിൽ	   
109 	മായയായ് മേവുന്ന ദേവിയും വന്നങ്ങു	   
110 	മാനുഷിയായിപ്പിറക്കും പിന്നെ	   
111 	വേണുന്ന കാര്യങ്ങൾ സാധിച്ചുകൊള്ളുവാൻ	   
112 	ചേണുറ്റുനിന്നു തുണപ്പതിന്നായ് 	   
113 	പാരാതെ പിന്നെ ഞാൻ പാരിടം പൂരിച്ച	   
114 	ഭാരത്തെത്തീർത്തു തളർത്തു നന്നായ് 	   
115 	മേദിനിതന്നുടെ വേദനപോക്കുവാൻ	   
116 	ഖേദിക്കവേണ്ടായിന്നിങ്ങളാരും."	   
117 	വാനവരെല്ലാരുമെന്നതു കേട്ടപ്പോൾ 	   
118 	വാരിജസംഭവന്താനുമായി 	   
119 	മേദിനിതന്നുടെ ഖേദത്തെത്തീർത്തുടൻ	   
120 	മേളത്തിൽ പോയങ്ങു വിണ്ണിൽ പുക്കാർ.	   
121 	ശ്രീമഥുരാപുരിയെന്നൊരു നാമമായ്	   
122 	ശ്രീമതിയായൊരു രാജധാനി	   
123 	യാദവന്മാർക്കെല്ലാമാഗാരമായിനി	   
124 	ന്നാദിയിലുണ്ടായി പണ്ടു പാരിൽ	   
125 	നാകികൾക്കെല്ലാമങ്ങാഗാരമായൊരു	   
126 	നാകമഹാപുരിയെന്നപോലെ	   
127 	സ്വർപ്പദംതന്നിലുള്ളശയുണ്ടായ്‌വരാ	   
128 	അപ്പുരിതന്നിലിരിപ്പോർക്കെന്നും	   
129 	നന്ദനംതന്നുടെ നിന്ദയെച്ചെയ്യുമ	   
130 	മ്മന്ദിരേനിന്നെഴും നിഷ്ക്കുടങ്ങൾ	   
131 	നിർജ്ജരദീർഘികതന്നുള്ളിലേറുന്ന	   
132 	ലജ്ജയെച്ചേർക്കുമീ ദീർഘികകൾ	   
133 	ധർമ്മിഷ്ഠരായൊരെച്ചിന്തിച്ചുകാൺകിലോ	   
134 	ധർമ്മജൻശീലവും തണ്മകോലും,.	   
135 	ആയങ്ങൾ കാണുമ്പോൾ തോയാകരന്തന്നിൽ	   
136 	പായുന്ന വൻനദീജാലംപോലെ.	   
137 	സ്വർണ്ണൗഘംതന്നുടെ തിണ്മയെക്കാണുമ്പോൾ	   
138 	തിണ്ണമൊന്നഞ്ചുമമ്മേരുശൈലം	   
139 	ദാനങ്ങൾ കാണുമ്പോൾ വാനവദാരുക്കൾ	   
140 	ഹീനങ്ങളായ്‌വരും ദീനങ്ങളായ്, 	   
141 	വീരരായുള്ളോർതൻ വീരത കാണുമ്പോൾ	   
142 	നേരായോരില്ലയിപ്പാരിലാരും	   
143 	വിദ്യകൾകൊണ്ടുള്ള വേലകൾ കാണുമ്പോൾ	   
144 	വിസ്മയംകോലുമദ്ധൂർജ്ജടിയും,	   
145 	അസ്ത്രങ്ങൾകൊണ്ടവരഭ്യസിച്ചീടുമ്പോൾ	   
146 	*എത്രയും പാഴ്പെടും ഭാർഗ്ഗവനും,	   
147 	കാമുകന്മാരുടെ കാന്തിയെക്കാണുമ്പോൾ	   
148 	കാമനും ചെഞ്ചെമ്മേയഞ്ചുമേറ്റം,	   
149 	മാമിനിമാരുടെ മാപിനെക്കാകില	   
150 	മ്മേനക ദീനയായ് നാണുമപ്പോൾ,	   
151 	വെണ്മാടം തന്നുടെ വെണ്മയെക്കാണുമ്പോൾ	   
152 	കന്മഷംതോന്നുമക്കൗമുദിക്കും,	   
153 	അപ്പുരിതന്നിൽ വിളങ്ങിനിന്നീടുന്ന	   
154 	ശില്പങ്ങളൊന്നൊന്നേ പാർത്തുകണ്ടാൽ	   
155 	വാസവമന്ദിരം വായ്പോടു നിർമ്മിപ്പാൻ	   
156 	മാതൃകയായിതെന്നു തോന്നും,	   
157 	അപ്പുരിതന്നിലുള്ളത്ഭുതം ചൊല്ലുവാൻ	   
158 	കെല്പുള്ളോരാരുമില്ലെന്നുവേണ്ടാ	   
159 	തത്സാരമോർക്കിലോ വസ്വൗകസായും	   
160 	നിസ്സാരയായിട്ടേ വന്നുകൂടൂ.	   
161 	യാദവവീരരുമപ്പുരിപാലിച്ചി	   
162 	ട്ടാദരവോടു വസിക്കുംകാലം	   
163 	ദേവകനാകുന്ന യാദവന്തന്നുടെ	   
164 	ദേവകിയാകുന്ന കന്യകയെ	   
165 	ശ്രീവസുദേവർക്കു നൽകിനാനമ്പോടു	   
166 	ശ്രീപതിതന്നുടെയമ്മയാവാൻ.	   
167 	വേട്ടുനിന്നീടുന്ന ശ്രീവസുദേവർതാൻ	   
168 	വാട്ടമകന്നൊരു തേരിലേറി	   
169 	ദേവകിയാകുന്ന ജായയും താനുമായ്	   
170 	പോവതിന്നായിത്തുടങ്ങുംന്നേരം	   
171 	ഉർപന്നമോദനായ് നില്പോരു ദേവകൻ	   
172 	നല്പൊലിക്കാണവും നല്കിനാൻതാൻ	   
173 	സോദരിതന്നുടെ തോഷത്തെച്ചെയ്‌വാനാ	   
174 	യാദരവോടു മുതിർന്നു കംസൻ	   
175 	ചാരത്തു ചെന്നങ്ങു വാരുറ്റ തേർപുക്കു	   
176 	സാരത്ഥ്യവേലയുമാചരിച്ചാൻ.	   
177 	നാനാജനങ്ങളുമായ് നടന്നങ്ങനെ	   
178 	നാനാവിനോദവുമോതിയോതി	   
179 	ആമോദിച്ചെല്ലാരുമാമന്ദം പോകുമ്പോൾ	   
180 	വ്യോമത്തിൽനിന്നൊരു വാക്കുണ്ടായി:	   
181 	"ദേവകിതന്നുടെ അഷ്ടമഗർഭത്തിൽ	   
182 	മേവിനിന്നുണ്ടായ ബാലകന്താൻ	   
183 	നിന്നുടെ കാലനായ്പോന്നുവന്നീടുന്നോൻ	   
184 	എന്നതു ചിന്തിച്ചുകൊൾക കംസ!"	   
185 	ഘോരനായുള്ളോരു കംസൻതാനന്നേരം	   
186 	വീരതയായതിതെന്നു നണ്ണി	   
187 	പാവകഭാവത്തെക്കേവലം പൂണ്ടുടൻ	   
188 	ദേവകിതൻ കൊലചെയ്‌വതിന്നായ്	   
189 	തൽക്കചംതന്നെപ്പിടിച്ചു വളർന്നൊരു	   
190 	ഖഡ്ഗവും വാങ്ങിയങ്ങോങ്ങി നിന്നാൻ.	   
191 	കണ്ടുനിന്നീടുന്ന മാലോകരെല്ലാരു	   
192 	മിണ്ടലുംപൂണ്ടു ചമഞ്ഞാരപ്പോൾ,	   
193 	കണ്ണടച്ചീടിനാർ, കണ്ണുനീർ തൂകിനാർ	   
194 	* തിണ്ണമങ്ങോടിനാർ ഖിന്നരായി	   
195 	കൈതിരുമ്മീടിനാർ, കൺചുവത്തീടിനാർ	   
196 	കൈയലച്ചീടിനാർ മെയ്യിലെങ്ങും	   
197 	കേസരിവീരൻതന്നാനനംതന്നിലായ്	   
198 	കേവലം കേഴുന്നോരേണം പോലെ	   
199 	മേവിനിന്നീടുന്ന ദേവകിദേവിതാൻ	   
200 	ദൈവമേയെന്നങ്ങു ചൊല്ലിച്ചൊല്ലി	   
201 	ഘോരനായുള്ളോരു കംസനെ നോക്കീട്ടു	   
202 	പാരം വിറച്ചു നടുങ്ങുമപ്പോൾ	   
203 	ചൂഴം നിന്നീടുന്ന ലോകരേ നോക്കീട്ടു	   
204 	കോഴപുണ്ടേറ്റവും കേഴും പിന്നെ.	   
205 	ചങ്ങാതിമാരുടെ നന്മുഖം നോക്കിനി	   
206 	ന്നിങ്ങനെയെൻ കർമ്മമെന്നും പിന്നെ.	   
207 	അച്ഛനെത്തന്നെയും മെച്ചമേ നോക്കിനി	   
208 	ന്നുച്ചത്തിൽ നീളെവിളിച്ചു കേഴും; 	   
209 	നിർമ്മായപ്രേമംപൂണ്ടമ്മാമൻതന്നെയും	   
210 	അമ്മയെത്തന്നെയുമവ്വണ്ണമേ	   
211 	ആങ്ങളെത്തന്നെ വിളിച്ചുനിന്നീടുവാൻ	   
212 	ഓങ്ങിനി്ന്നങ്ങു നടുങ്ങും പിന്നെ.	   
213 	ആനകദുന്ദുഭിതന്നുടെയാനനം	   
214 	ദീനയായ് മെല്ലവേ നോക്കി വീർക്കും	   
215 	ദേവകിതൻ ഭയമിങ്ങനെ കാണുമ	   
216 	ശ്രീവസുദേവർതാനെന്നനേരം	   
217 	പെട്ടെന്നു ചെന്നു വിലക്കിനിന്നീടിനാൻ	   
218 	പൊട്ടിനിന്നീടുന്നോരുള്ളവുമായ്	   
219 	പാപനായുള്ളോരു കംസനോടായിപ്പി	   
220 	ന്നാപത്തു പോക്കുവാനായിച്ചൊന്നാൻ:	   
221 	"നിർമ്മലമാനസനായിനിന്നീടുമി	   
222 	ന്നിന്മനമിങ്ങനെ വന്നതെന്തേ?	   
223 	ശങ്കയും കൈവിട്ടു പെകാലചെയ്കയോ	   
224 	മംഗലനായ നിൻ വേലയിപ്പോൾ?	   
225 	ഭേദമുണ്ടെന്നതിൽ കേവലം പെണ്ണല്ല	   
226 	സോദരിയല്ലോയിന്നാരിതാനും	   
227 	വേളികഴിഞ്ഞുള്ളോരുത്സവമല്ലോയി	   
228 	ക്കാലവുമെന്നതുമോർത്തു കാൺ നീ; 	   
229 	ഭ്രാതാവായ് നിന്നതും മാതാവായ് നിന്നതും	   
230 	താതനായ് നിന്നതും നീതാനത്രേ.	   
231 	നീയൊഴിഞ്ഞാരുമില്ലാശ്രയം കേളിവൾ	   
232 	ക്കാദരിച്ചീടുവാൻ ഭോജനാഥാ!	   
233 	വീരനായുള്ള നീ ഘോരനായ് മേവുമീ	   
234 	നാരിതൻ വങ്കൊല ചെയ്യൊല്ലാതെ."	   
235 	ഇത്തരമായുള്ളോരുക്തികളിങ്ങനെ	   
236 	സത്വരം ചെന്നവൻ ചൊന്നനേരം	   
237 	പാപനായുള്ളോരു കംസന്റെ മാനസം	   
238 	പാറയെപ്പോലെയങ്ങാകയാലെ	   
239 	പിന്നെയും ചിന്തിച്ചു ചൊല്ലിനിന്നീടിനാൻ	   
240 	*ഖിന്നനായ് നിന്നവനുണ്മയായി:	   
241 	"ദേവകിയല്ലല്ലൊ നിന്നുടെ കാലനായ്	   
242 	മേവുന്നതെന്നതോ വന്നുതല്ലൊ	   
243 	അഷ്ടമനാകുന്ന ബാലകനല്ലോ നിൻ	   
244 	കഷ്ടതയ്ക്കിന്നു നിമിത്ത,മെന്നാൽ	   
245 	പെറ്റുപെറ്റീടുന്ന മക്കളെയെല്ലാമേ	   
246 	തെറ്റെന്നു നിൻ കൈയ്യിൽ നൽകാമല്ലോ,	   
247 	പിന്നെ നീ ചിന്തിച്ചു വേണ്ടതു ചെയ്താലും	   
248 	നിന്നുടെ ഹാനി വരാതവണ്ണം."	   
249 	എന്നതു കേട്ടൊരു കംസന്റെ കോപവും	   
250 	മന്ദമായ് വന്നുതേ മെല്ലെ മെല്ലെ.	   
251 	മന്ത്രംകൊണ്ടീഷൽ തളർന്നുനിന്നീടുന്ന	   
252 	പന്നഗവീരൻതൻ കോപംപോലെ	   
253 	രോദിതയായൊരു സോദരിതന്നെയും	   
254 	ആദരവോടങ്ങയച്ചാൻ പിന്നെ.	   
255 	വമ്പുലിവായിൽനിന്നമ്പാലെ വീണ്ടുപോയ് 	   
256 	കമ്പത്തെപ്പൂണുന്നോരേണംപോലെ	   
257 	മേവിനിന്നീടുന്ന ദേവകീദേവിതാൻ	   
258 	കേവലം കംസനെ നോക്കിനിന്നാൾ.	   
259 	ചൂഴവും നിന്നിട്ടു കേഴുന്നോരെല്ലാരും	   
260 	കോഴയും തീർത്തുനിന്നൊന്നു വീർത്താർ	   
261 	ചങ്ങാതിമാരായുള്ളയംഗനമാരെല്ലാം	   
262 	മംഗലമാകെന്നു ചൊല്ലിപ്പൂണ്ടാർ	   
263 	ആനകദുന്ദുഭിതാനുമന്നേരത്തു	   
264 	മാനിനിതാനുമായ് മന്ദിയാതെ	   
265 	സുന്ദരമായുള്ള മന്ദിരം പൂകിനാൻ	   
266 	വന്ദികൾ വാഴ്ത്തുന്ന വാർത്തയുമായ്	   
267 	വേളിയെത്തൊട്ടുള്ളൊരുത്സവംതന്നെയും	   
268 	മേളമായ് പിന്നെയങ്ങാചരിച്ചാൻ.	   
269 	പേയറ്റു നിന്നോരു ജായയും താനുമായ്	   
270 	മായം കളഞ്ഞു വസിക്കും കാലം	   
271 	സുഭ്രുവായുള്ളോരു ദേവകീദേവിക്കു	   
272 	ഗർഭവുമുണ്ടായി മെല്ലെ മെല്ലെ	   
273 	അത്ഭുതകാന്തിയായ് ദുർഭഗനല്ലാതൊ	   
274 	രർഭകനുണ്ടായിതെന്നുവന്നു.	   
275 	സൂനുവെക്കണ്ടു നിന്നാനന്ദിച്ചീടുന്നൊ	   
276 	രാനകദുന്ദുഭി ദീനയായി	   
277 	കണ്ണുനീർ തൂകുന്ന ദേവകിതന്നുടെ	   
278 	കൈയിൽനിന്നന്നേരം വാങ്ങി നേരേ	   
279 	പെട്ടെന്നു കൊണ്ടുപോയ് കംസനു നല്കിനാൻ	   
280 	പട്ടാങ്ങുചെയ്യുന്നോരെന്നു ഞായം	   
281 	എന്നതു കണ്ടൊരു കംസന്താനന്നേരം	   
282 	ചിന്തിച്ചു ചൊല്ലിനാനല്ലൽ നീക്കി:	   
283 	"മേലിലുണ്ടാകുന്ന ബാലകനല്ലോയെൻ	   
284 	കാലനായ് ചാരെ വരുന്നതെന്നാൽ	   
285 	കൊല്ലുന്നേനല്ലയിപ്പൈതലെയിന്നു ഞാൻ	   
286 	അല്ലലും തീർത്തു വളർത്താലും നീ."	   
287 	ആനകദുന്ദുഭിതാനതു കേട്ടപ്പോൾ	   
288 	ദീനത കൈവിട്ടു മാനിച്ചുടൻ	   
289 	ബാലനെത്തന്നെയും ദേവകിക്കായിട്ടു	   
290 	ചാല നല്കീടിനാൻ കൊണ്ടുപോയി.	   
291 	പിന്നെയങ്ങെല്ലാരും തന്നുടെ തന്നുടെ	   
292 	മന്ദിരംതന്നിലിരിക്കുംകാലം	   
293 	ആഗതനായൊരു നാരദൻ കംസനോ	   
294 	ടാദരവോടു പറഞ്ഞാനപ്പോൾ:	   
295 	"ബന്ധുവെത്തന്നെയും വൈരിയെത്തന്നെയും	   
296 	ചിന്തിച്ചുവേണം നീയൊന്നു ചെയ്‌വാൻ	   
297 	നിന്നുടെ വൈരികളായി നിന്നീടുന്ന	   
298 	വിണ്ണവരല്ലോയിപ്പാരിടത്തിൽ	   
299 	വിഷ്ണുവിഞ്ചൊല്ലാലെ വന്നു പിറന്നിട്ടു	   
300 	വൃഷ്ണികളായിച്ചമഞ്ഞതിപ്പോൾ	   
301 	പണ്ടേയിന്നിന്നുടെ വൈരിയായ് മേവുന്ന	   
302 	കൊണ്ടൽനേർവർണ്ണന്താനിന്നു നേരേ	   
303 	ദേവകിതന്നുടെ ഗർഭഗനായിട്ടു	   
304 	മേവിനിന്നാശു പിറന്നു പിന്നെ	   
305 	നിന്നെയും നിന്നുടെ ചേകവന്മാരെയും	   
306 	കൊന്നീടുമെന്നതു തേറിനാലും	   
307 	മാഴ്കാതെ നിന്നെ നീ കാത്തുകൊള്ളായ്കിലോ	   
308 	ആകാതെപോകുമേ ഭോജനാഥ!"	   
309 	നാരദനിങ്ങനെ ചൊന്നതുകേട്ടിട്ടു	   
310 	ഘോരനായുള്ളൊരു കംസനപ്പോൾ	   
311 	യാദവന്മാരോടു പോരു തുടങ്ങിനാൻ	   
312 	വാനവരെന്നതു നണ്ണി നേരെ.	   
313 	പീഡിതരായവരോരോരോ നാട്ടില	   
314 	ന്നാടും വെടിഞ്ഞു നടന്നാരെങ്ങും.	   
315 	പിന്നെയണഞ്ഞാവനാനകദുന്ദുഭി	   
316 	തന്നെയും ദേവകിതന്നെയും താൻ	   
317 	ചങ്ങലകൊണ്ടു തളച്ചുനിന്നീടിനാൻ	   
318 	തങ്ങളിലേശൊല്ലായെന്നു നണ്ണി.	   
319 	ഉണ്ടായ ബാലകന്മാരെയും ചെഞ്ചെമ്മേ	   
320 	കണ്ഠം പിരിച്ചു കഴിച്ചാൻ പാപി	   
321 	ചീറിനിന്നീടുന്ന കംസനന്നിങ്ങനെ	   
322 	ആറു കിടാങ്ങളെക്കൊന്നവാറേ	   
323 	സപ്തമമാകുന്ന ഗർഭവുമുണ്ടായി	   
324 	തുത്തമയാകുന്ന ദേവകിക്കോ.	   
325 	ലക്ഷ്മീശൻതാനന്നു ചിന്തിച്ചു ചൊല്ലിനാൻ	   
326 	അക്ഷണം തന്മായതന്നോടപ്പോൾ:	   
327 	"പാരാതെ പോകേണം ഭൂതലംതന്നിൽ നീ	   
328 	കാര്യങ്ങളോരോന്നേ സാധിപ്പാനായ്	   
329 	ദേവകി തന്നുടെ ഗർഭഗനായിട്ടു	   
330 	മേവിനിന്നീടുമനന്തനെ നീ	   
331 	ഗോകുലംതന്നിൽ വസിച്ചുനിന്നീടുന്ന	   
332 	രോഹിണിതന്നിലങ്ങാക്കവേണം.	   
333 	ആനകദുന്ദുഭിതന്നുടെ സൂനുവായ്	   
334 	ഞാനും പിറക്കുന്നതുണ്ടു നേരെ.	   
335 	നന്ദവിലാസിനിനന്ദനയായിട്ടു	   
336 	നന്നായിപ്പോന്നു പിറക്ക നീയും.	   
337 	കൊല്ലുവാനോങ്ങുന്ന കംസനെ വഞ്ചിച്ചു	   
338 	മെല്ലവേ പോയിക്കൊണ്ടംബരത്തിൽ,	   
339 	മാലോകർക്കേലുന്നോരാപത്തെപ്പോക്കുവാൻ	   
340 	ഭൂലോകംതന്നിൽ വസിക്ക പിന്നെ. 	   
341 	ഭക്തിയെപ്പൂണ്ടു ഭജിച്ചുനിന്നീടുന്നോ	   
342 	ർക്കത്തലെത്തീർത്തു തുണപ്പതിന്നായ്.	   
343 	"മാലിയന്നീടുന്ന ഭൂലോകവാസികൾ	   
344 	ക്കാലംബമായെഴും മൂലതായേ!	   
345 	കാൽത്താരിൽ കുമ്പിട്ടു കൈവണങ്ങീടുന്നേൻ	   
346 	കാത്തുകൊള്ളേണമേ തമ്പുരാട്ടീ!"	   
347 	ഇത്തരമോരോരോ നൽസ്തുതിയോതിനി	   
348 	ന്നുത്തമമായൊരു ഭക്തിയുമായ്	   
349 	വാഴ്ത്തിവണങ്ങുവരാസ്ഥപൂണ്ടോരോരോ	   
350 	ധാത്രീസുരന്മാരും മറ്റുള്ളോരും."	   
351 	വൈകല്യം തീർക്കുന്ന വൈകുണ്ഠനിങ്ങനെ	   
352 	വൈകാതെ പോകെന്നു ചൊന്നനേരം	   
353 	ഇങ്ങനെ ചൊൽ കേട്ട മായതാൻ പോയിച്ചെ	   
354 	ന്നങ്ങനെയെല്ലാമങ്ങാചരിച്ചാൾ.	   
355 	"ഇഷ്ടമായുണ്ടായ ഗർഭമോ ചെഞ്ചെമ്മേ	   
356 	നഷ്ടമായ്പോയിപോൽ ദേവകിക്കോ."	   
357 	എന്നൊരു വാർത്തയുമെങ്ങുമേ പൊങ്ങിതാ	   
358 	യന്നുതുടങ്ങിയന്നാട്ടിലെങ്ങും.	   
359 	"ആനകദുന്ദുഭിതന്നുടെ ജായയാം	   
360 	മാനിനിയായുള്ള രോഹിണിക്കോ 	   
361 	സുന്ദരനായൊരു നന്ദനനുണ്ടായി"	   
362 	എന്നൊരു വാർത്തയുമവ്വണ്ണമേ,	   
363 	ഛിദ്രിച്ചുപോയൊരു ഗർഭവും ചിന്തിച്ചു	   
364 	ദുഖിച്ചു ദേവകി മേവുംകാലം	   
365 	ആഗമംതന്നുടെ കാതലിലായ് മറ	   
366 	ഞ്ഞാരുമേ കാണാതെ നില്പോനപ്പോൾ	   
367 	ദേവകിതന്നുടെ ഗർഭഗനായിട്ടു	   
368 	മേവിനാൻ മേദിനിക്കല്ലൽ പോവാൻ.	   
369 	കുപ്പിയിൽനിന്നൊരു നൽവിളക്കെങ്ങനെ	   
370 	കുപ്പിയെച്ചാലെ *വിളക്കി ഞായം	   
371 	ഗർഭഗമായുള്ള വൈഷ്ണവം ധാമമ	   
372 	ഗ്ഗർഭിണിതന്നെയുമവ്വണ്ണമേ.	   
373 	ഗർഭത്തിനുള്ളൊരു ചിഹ്നവും പോന്നവൾ	   
374 	ക്കല്പമായ്ക്കാണത്തുടങ്ങി മെയ്യിൽ.	   
375 	നേർത്തുനിന്നീടുന്ന ഗാത്രങ്ങളെല്ലാമേ	   
376 	ചീർത്തുതുടങ്ങീതു നാളിൽനാളിൽ	   
377 	ആണ്ണുപോയെങ്ങാനും വീണ്ണോരു നാഭിയും	   
378 	പൂർണ്ണമായ് തൂർണ്ണമെഴത്തുടങ്ങി.	   
379 	സൂക്ഷ്മമായുള്ളൊരു മദ്ധ്യവും ചെഞ്ചെമ്മേ	   
380 	വീക്ഷണഗോചരമായി വന്നു.	   
381 	* മാന്യമായുള്ള വലിത്രയം മാഞ്ഞുപോയ്	   
382 	ശൂന്യമായ്വന്നിതു മെല്ലെ മെല്ലെ.	   
383 	ആനകദുന്ദുഭി മാനിക്കും കൊങ്കകൾ	   
384 	ക്കാനനം ചാലക്കറുത്തുതപ്പോൾ	   
385 	നന്ദനുണ്ടായാലെങ്ങളെ സ്നേഹമി	   
386 	ല്ലെന്നതു ചിന്തിച്ചിട്ടെന്നപോലെ.	   
387 	ചാരുവായ് മേവുമമ്മാറോടു ചേരുന്നൊ	   
388 	രാരവും പോയങ്ങു ദൂരമായി	   
389 	ബാലകൻ വേണമിമ്മാറോടു ചേരുവാൻ	   
390 	ഞാനിനി നീങ്ങണമെന്നപോലെ.	   
391 	അന്യമായ് നിന്നുള്ള ഭൂഷണജാലവും	   
392 	ഒന്നൊന്നേ പോയിച്ചുരുങ്ങീതായി.	   
393 	ഈരേഴു പാരിനും ഭൂഷണമല്ലോയി	   
394 	ന്നാരിയിൽനിന്നവനെന്തു ചേതം.	   
395 	മാനിനിമാരുടെ മൗലികയാമവൾ	   
396 	ക്കാനനം ചാലെ വിളർത്തുകൂടി 	   
397 	ഗർഭഗനായുള്ളൊരർഭഗന്തന്നുടെ	   
398 	നിർഭരഹാസം കൊണ്ടെന്നപോലെ.	   
399 	അംഗവികാരങ്ങൾ പിന്നെയുമോരോന്നേ	   
400 	പൊങ്ങിത്തുടങ്ങീതു മേനിതന്നിൽ.	   
401 	വിശ്വമശേഷം തന്നുള്ളിലേ ചേർത്തൊരു	   
402 	വിഷ്ണുവെത്തന്നുദരത്തിലാക്കി	   
403 	മേവിനിന്നീടുന്ന ദേവകീദേവിതൻ	   
404 	മേന്മയെപ്പാർക്കിലിന്നാർക്കു ചൊല്ലാം.	   
405 	ഗർഭിണിയായൊരു ദേവകിതന്നുടെ	   
406 	അത്ഭുതകാന്തിയെക്കണ്ടു കംസൻ	   
407 	തന്നിലെ നണ്ണിനാൻ "എന്നുടെ കാലനായ്	   
408 	വന്നവനിന്നിവനെന്നുതന്നെ	   
409 	പണ്ടിവൾക്കിങ്ങനെയുള്ളൊരു കാന്തിയെ 	   
410 	ക്കണ്ടതില്ലെന്നതുകൊണ്ടു കാണാം, 	   
411 	എന്തിനി നല്ലതെന്നിങ്ങനെ ചിന്തിച്ചാ	   
412 	ലേതുമേ തോന്നുന്നതല്ലയൊന്നും. 	   
413 	ഗർഭിണിതൻ കൊലചെയ്‌വതിന്നായിട്ടോ	   
414 	കെല്പു പുലമ്പുന്നൂതല്ല ചെമ്മേ	   
415 	പെറ്റങ്ങു വീഴുമ്പോൾ തെറ്റെന്നു ചെന്നു ഞാൻ	   
416 	പറ്റാതൊന്നാകിലും പാർത്തിടാതെ	   
417 	കൊന്നങ്ങു വീഴ്ത്തിനാലൊന്നിനും ബാധയി	   
418 	ല്ലെന്നതേ ചിന്തിച്ചാൽ നല്ലതുള്ളൂ."	   
419 	ഇങ്ങനെ നണ്ണിനോരകാവലുമാക്കിത്തന്മന്ദിരം പൂകിനാൻ	   
420 	ആവിലമായുള്ളോരുള്ളവുമായ്.	   
421 	ദേവകിതന്നുടെ ഗർഭഗനായൊരു	   
422 	കേവലന്തന്നെയറിഞ്ഞു നേരേ	   
423 	ചാരത്തു ചെന്നു പുകണ്ണുനിന്നീടിനാർ	   
424 	വാരുറ്റുനിന്നുള്ള വാനോരെല്ലാം.	   
425 	"മിഥ്യയെച്ചെഞ്ചെമ്മേ വേരറുത്തീടുന്ന	   
426 	സത്യമായുള്ളോരു ബോധവുമായ്	   
427 	നിത്യമായ്നിന്നൊരു തത്വമായ് മേവുന്നൊ	   
428 	രുത്തമരൂപേന! കാത്തുകൊൾ നീ.	   
429 	വേദങ്ങൾതന്നെപ്പണ്ടാരാഞ്ഞുഴന്നുള്ള	   
430 	ഖേദങ്ങൾ തീർപ്പതിനെന്നപോലെ	   
431 	മോദം കലർന്നൊരു മീനായവറ്റെച്ചെ	   
432 	തന്നെയപ്പന്നിയായ്ക്കൊന്നതു പാർക്കുമ്പോൾ	   
433 	നിന്നുടെ കാരുണ്യമെന്നേയാവൂ.	   
434 	കാണായതെല്ലാമേ താനെന്നു തേറുവാൻ	   
435 	തൂണു പിളർന്നു പുറത്തു ചെമ്മേ	   
436 	കാണായെഴും നരസിംഹമെന്നുള്ളത്തിൽ	   
437 	കാണായതല്ലോ പൊറുത്തതിന്നും	   
438 	മാനവരെല്ലാരെപ്പോലെ നടന്നു നാം	   
439 	മാനവും കൈവിട്ടു പോരുംകാലം	   
440 	ദാനവന്തന്നെ നീ വഞ്ചിക്കകൊണ്ടല്ലോ	   
441 	ദീനം കളഞ്ഞു തെളിഞ്ഞു ഞങ്ങൾ. 	   
442 	ഭൂപാലരാലുള്ള ഭൂഭാരം പോക്കുവാൻ	   
443 	ദുഖങ്ങൾ തീർത്തു നീ പാലിച്ചുകൊൾവതി	   
444 	ന്നിക്ഷണം നാമിതാ കൈ തൊഴുന്നേൻ."	   
445 	ഇങ്ങനെയോരോരോ മംഗലവാക്കുകൾ	   
446 	ഭംഗിയിൽച്ചൊല്ലിപ്പുകണ്ണു പിന്നെ	   
447 	വാനിടം മുന്നിട്ടു പോകത്തുടങ്ങിനാർ	   
448 	വാനവരെല്ലാരും മെല്ലെ മെല്ലെ	   
449 	മേദിനീദേവിയുമാദരവോടു തൻ	   
450 	വേദന വേറിട്ടു നിന്നനേരം	   
451 	മംഗല്യമാളുന്ന ദേവകിദേവിക്കു	   
452 	ചിങ്ങമാം മാസവും പോന്നുവന്നു.	   
453 	അഷ്ടമിരോഹിണി തങ്ങളിൽക്കൂടിനി	   
454 	ന്നിഷ്ടമായുള്ളൊരു നൽ പൊഴുതും	   
455 	മംഗലജാലങ്ങൾ തിങ്ങിനിന്നെങ്ങുമേ 	   
456 	പൊങ്ങിയെഴുന്നുതുടങ്ങീതപ്പോൾ	   
457 	ആരണർകുണ്ഡത്തിലഗ്നികളെല്ലാമേ	   
458 	പാതമെഴുന്നു വലം ചുഴന്നൂ	   
459 	സ്വച്ഛങ്ങളായ്വന്നു തോയങ്ങളെല്ലാമേ	   
460 	സജ്ജനമാനസമെന്നപോലെ	   
461 	താരങ്ങളായുള്ള ഹാരങ്ങൾ പൂണ്ടിട്ടു	   
462 	പാരം വിളങ്ങി വിയത്തുമപ്പോൾ.	   
463 	മത്തങ്ങളായ്നിന്നു പാടിത്തുടങ്ങിനാർ	   
464 	ചിത്തം തെളിഞ്ഞുള്ള ഭൃംഗങ്ങളും	   
465 	മന്ദമായ് വന്നങ്ങു വീതുതുടങ്ങിനാൻ	   
466 	സുന്ദരനായൊരു തെന്നൽതാനും.	   
467 	ഇങ്ങനെയോരോരോ നന്മകൾ പിന്നെയും	   
468 	മംഗലഹേതുക്കളായി വന്നൂ.	   
469 	കാത്തുനിന്നീടുന്ന കംസനിയോഗികൾ	   
470 	ചീർത്തോരുനിദ്രയെപ്പൂണ്ടാരപ്പോൾ	   
471 	പാവനയായോരു ദേവകീദേവിക്കു	   
472 	നോവു തുടങ്ങീതു മെല്ലെ മെല്ലെ	   
473 	വേദന വേറിട്ടു മേദിനീദേവിക്കു	   
474 	മേനിയിൽ നോവു കുറഞ്ഞുതപ്പോൾ	   
475 	ചൊൽക്കണ്ണിതന്നിലേ ദീർഗ്ഘങ്ങളായുള്ള	   
476 	ശൂൽക്കാരജാലവുമുണ്ടായപ്പോൾ	   
477 	മൂർക്ക്വരെത്തിണ്ണം ചുമന്നുള്ളനന്തനു	   
478 	ശൂൽക്കാരമീഷൽ തളർന്നതായി	   
479 	ചീർത്തുനിന്നീടുന്നൊരീറ്റുനോവാണ്ടവൾ	   
480 	ആർത്തയായേറ്റവും മേവുന്നേരം	   
481 	ഇന്ദ്രദിഗംഗനാചന്ദ്രനായുള്ളൊരു	   
482 	നന്ദനന്തന്നെയും പെറ്റാളപ്പോൾ.	   
483 	അംബരമായുള്ളോരങ്കണംതന്നിലേ 	   
484 	രിംഖണംചെയ്തവൻ നിന്നനേരം	   
485 	കോമളയായൊരു രുക്മിണിതന്നുടെ	   
486 	വാർമുലതന്നിലലങ്കരിപ്പാൻ	   
487 	ദേവകിയായൊരു കൽപകവല്ലിമേൽ	   
488 	മേവി നിന്നീടുന്ന ദിവ്യരത്നം	   
489 	ഭൂതലംതന്നിലങ്ങായതു കാണായി	   
490 	പൂതനായുള്ളൊരു താതന്നപ്പോൾ	   
491 	കാർമുകിൽമാലകൾ കാൽപിടിച്ചീടുന്ന	   
492 	കാന്തിയെപ്പൂണ്ടൊരു മെയ്യുമായി.	   
493 	രമ്യമായുള്ളൊരു മൗലിയിൽ ചേർന്നുണ്ടു	   
494 	പൊന്മയമായൊരു നന്മകുടം	   
495 	കാർമുകിൽമാലയിൽ പാതി മറഞ്ഞൊരു	   
496 	വാർമതിപ്പൈതൽതാനെന്നപോലെ	   
497 	കുന്തളജാലംകൊണ്ടഞ്ചിതമാകയാൽ	   
498 	ചന്തത്തെക്കോലുന്ന ഫാലവുമായ്.	   
499 	കമ്പത്തെക്കൊണ്ടേയിപ്പാരിടംതന്നുടെ	   
500 	സംഭവന്തന്നെയും പാലനവും	   
501 	ഇല്ലായ്മതന്നെയുമാചരിച്ചീടുവാൻ	   
502 	കല്യത വെല്ലുന്ന ചില്ലിയുമായ്.	   
503 	പങ്കജന്തന്നുടെ ഉന്മേഷന്തന്നെയും	   
504 	സങ്കോചം തന്നെയും ചെയ്യിപ്പാനായ്	   
505 	ദാക്ഷിണ്യംപൂണ്ടുള്ള വീക്ഷണദ്വന്ദ്വത്തിൽ	   
506 	വീക്ഷണങ്കൊണ്ടുള്ള കാന്തിയുമായ്	   
507 	ഭംഗിയെപ്പൂണ്ടൊരു പൈങ്കിളിച്ചുണ്ടോടു	   
508 	സംഗത്തെക്കോലുന്ന നാസികയും	   
509 	മണ്ഡനമായുള്ള കണ്ഡലകാന്തിയാൽ	   
510 	മണ്ഡിതമായുള്ള ഗണ്ഡവുമായ്. 	   
511 	കുന്ദത്തിൻ പൂവെയും ചന്ദ്രികാതന്നെയും	   
512 	നിന്ദിച്ചുനിന്നൊരു മന്ദഹാസം	   
513 	കമ്രമായുള്ളൊരു കംബുതൻ കാന്തിയെ	   
514 	കണ്ടിച്ചു മണ്ടിക്കും കണ്ഠകാണ്ഡം	   
515 	ചക്രംതുടങ്ങിയുള്ളായുധമോരോന്നേ	   
516 	നല്ക്കരം നാലിലുമുണ്ടുതാനും.	   
517 	ശ്രീവത്സകാന്തിയും കൗസ്തുഭകാന്തിയും	   
518 	നേരൊത്തു തങ്ങളിൽ കൂടുകയാൽ	   
519 	കാളിന്ദിനീരോടു മേളിച്ചു മേവുന്ന	   
520 	പാലാഴിത്തൂവെള്ളംതന്നിൽ ചെമ്മേ	   
521 	മുങ്ങിനിന്നീടുന്നൊരജ്ഞനവേദിയെ 	   
522 	ന്നിങ്ങനെ തോന്നുമമ്മാറു കണ്ടാൽ	   
523 	എണ്ണമറ്റീടുന്നൊരണ്ഡകടാഹങ്ങൾ 	   
524 	ക്കന്യൂനമായൊരു ഭാജനമായ് 	   
525 	മേവിനിന്നീടുന്ന നല്ലുദരത്തെ ഞാൻ 	   
526 	ഏവമെന്നെങ്ങനെ ചൊല്ലിക്കൂടൂ. 	   
527 	മഞ്ഞൾപിഴിഞ്ഞൊരു കൂറയെപ്പൂണ്ടിട്ടു 	   
528 	മഞ്ജുളമായൊരു മദ്ധ്യദേശം 	   
529 	ഊരുക്കൾ ജാനുക്കൾ ജംഘകളെന്നിവ 	   
530 	ചാരുക്കളെന്നേ ഞാൻ ചൊല്ലവല്ലൂ. 	   
531 	തിങ്കൾതൻ കാന്തിക്കു ശങ്കയെത്തന്നുള്ളി 	   
532 	ലങ്കുരിപ്പിക്കുമത്തൂനഖങ്ങൾ	   
533 	അംഗുലിയായ ദലങ്ങളെക്കാണുമ്പോൾ 	   
534 	പങ്കജമത്രേയപ്പാദയുഗ്മം 	   
535 	ഉള്ളങ്കാൽതന്നുടെ മാർദ്ദവം ചിന്തിക്കിൽ 	   
536 	കല്ലെന്നേ തോന്നുമപ്പല്ലവത്തെ 	   
537 	ഖേദങ്ങൾ പോക്കുന്ന വേദങ്ങൾ നാലിന്നും 	   
538 	കാതലായ്മേവുന്ന നാഥനപ്പോൾ 	   
539 	മംഗലം നൽകുവാൻ മാലോകർക്കായിക്കൊ 	   
540 	ണ്ടിങ്ങനെ പോന്നു പിറന്നനേരം 	   
541 	വിസ്മിതനായുള്ളൊരാനകദുന്ദുഭി 	   
542 	വിഷ്ണുവെന്നിങ്ങനെ നണ്ണി നേരേ	   
543 	വാക്കുകൊണ്ടേറ്റവും വാഴ്ത്തിനിന്നീടിനാൻ 	   
544 	വായ്പോടു കുമ്പിട്ടു കൂപ്പി നന്നായ്, 	   
545 	കേവലന്തന്നെത്തൻ പുത്രനായ്ക്കണ്ടൊരു 	   
546 	ദേവകീദേവിയുമവ്വണ്ണമേ. 	   
547 	ഉത്തമയായൊരു ഭക്തിയെപ്പൂണ്ടവർ 	   
548 	ചിത്തന്തെളിഞ്ഞു പുകണ്ണനേരം 	   
549 	നാഥനായുള്ളവൻ പ്രീതനായ് ചൊല്ലിനാൻ 	   
550 	താതനോടായിട്ടും മാതാവോടും: 	   
551 	"പണ്ടുമിന്നിങ്ങൾക്കു സൂനുവായ് മേവിനേൻ 	   
552 	രണ്ടു ജന്മങ്ങളിലിങ്ങനെ ഞാൻ	   
553 	നിങ്ങൾക്കിന്നെന്നിലേ ഭക്തിയെക്കണ്ടിട്ടു	   
554 	നിങ്ങളിലുള്ളൊരു കാരുണ്യത്താൽ 	   
555 	ഇങ്ങനെയുള്ളൊരു രൂപത്തെക്കാട്ടി ഞാൻ 	   
556 	നിങ്ങൾക്കു സന്തതം ചിന്തിപ്പാനായ് 	   
557 	ബന്ധത്തെപ്പോക്കുന്നൊരെന്നുടെ ദേഹത്തെ 	   
558 	സ്സന്തതം ചിന്തിച്ചിരുന്നുകൊണ്ടാൽ 	   
559 	*പാപങ്ങൽ വേരറ്റു പൂതന്മാരായ് വന്നെൻ 	   
560 	പാദങ്ങൾതന്നോടു കൂടും നിങ്ങൾ 	   
561 	ഇന്നിലന്തന്നിൽനിന്നെന്നെയും കൊണ്ടുപോയ് 	   
562 	നന്ദന്റെ മന്ദിരംതന്നിലാക്കി	   
563 	ചാരത്തുകാണുന്ന ദാരികതന്നെയും 	   
564 	പാരാതെ കൊണ്ടിങ്ങു പോന്നുകൊൾവൂ." 	   
565 	മംഗലനായൊരു പങ്കജലോചനൻ 	   
566 	ഇങ്ങനെ ചൊന്നവരോടു പിന്നെ 	   
567 	താതനും മാതാവും നോക്കിനിന്നീടവേ 	   
568 	പൈതലായ്മേവിനാൻ കൈതവത്താൽ. 	   
569 	വിസ്മയം പൂണ്ടുള്ളൊരച്ഛനുമമ്മയ്ക്കും 	   
570 	വിഷ്ണുവെന്നുണ്ടായ ബോധമപ്പോൾ 	   
571 	എന്നുടെ പൈതലെന്നിങ്ങനെയുള്ളൊരു 	   
572 	നിർണ്ണയമായിച്ചമഞ്ഞുകൂടി	   
573 	കോമളച്ചുണ്ടു പിളുക്കിനിന്നീടുന്നൊ 	   
574 	രോമനപ്പൈതൽതാൻ പൈ തുടർന്നു 	   
575 	അമ്മിഞ്ഞിതാരായിന്നെന്തിനിക്കമ്മയെ 	   
576 	ന്നമ്മയെ നോക്കി മയങ്ങുന്നേരം 	   
577 	ധന്യയായുള്ള യശോദതൻ പുത്രിയായ് 	   
578 	മന്നിടം പൂകിനാൾ മായതാനും 	   
579 	കംസനെപ്പേടിച്ചുള്ളാനകദുന്ദുഭി 	   
580 	പൈതലെത്തന്നുടെ കൈയിലാക്കി 	   
581 	അമ്പാടിതന്നിലേ പോവതിനായിക്കൊ 	   
582 	ണ്ടമ്പോടു ചാലെ നടന്നനേരം	   
583 	തങ്ങളേതന്നേ തുറന്നതു കാണായി 	   
584 	ചങ്ങല പൂണ്ടുള്ള വാതിലെല്ലാം. 	   
585 	വ്യഗ്രവും കൈവിട്ടു ദുർഗ്ഗവും പിന്നിട്ടു 	   
586 	നിർഗ്ഗമിച്ചങ്ങവൻ നിന്നനേരം 	   
587 	എന്നുടെ കാന്തിയെക്കക്കുമിപ്പൈതലേ 	   
588 	ഖിന്നനാക്കേണമിന്നെന്നപോലെ 	   
589 	പാഴിടി പൂണുമക്കാർമുകിൽ വന്നിട്ടു 	   
590 	പാഴ്മഴ തൂകിത്തുടങ്ങീതപ്പോൾ 	   
591 	എന്നതു കണ്ടൊരു പന്നഗനായകൻ 	   
592 	തന്നുടെയാനനജാലകത്തെ	   
593 	ഒക്കവേ ചാലപ്പരത്തിനിന്നങ്ങനെ 	   
594 	നൽക്കുടയാക്കി നടന്നു മീതെ 	   
595 	അമ്മഴതന്നെത്തടുത്തുനിന്നീടിനാൻ 	   
596 	വെണ്മയെപ്പൂണ്ടുള്ളോരെന്നു ഞായം. 	   
597 	ആനകദുന്ദുഭിതന്നുടെ ചേണെഴും 	   
598 	പാണിയായുള്ളോരു യാനമേറി 	   
599 	വാരുറ്റു നിന്നൊരു വാരിദനാദമാം 	   
600 	ഭേരിതൻ നാദവും പൂരിച്ചെങ്ങും 	   
601 	വങ്കനിവാണ്ടൊരു പന്നഗനാഥനാം 	   
602 	വെകുടതന്നെയും ചൂടി നന്നായ്	   
603 	ശമ്പയായുള്ളൊരു ദീപവും സംഭാവി 	   
604 	ച്ചമ്പാടി മുന്നിട്ടു പോവതിന്നായ് 	   
605 	കൈതവമാണ്ടു നൽപ്പൈതലായ്മേവുമ 	   
606 	ക്കൈടഭവൈരിതാൻ ചെല്ലുന്നേരം, 	   
607 	മേളം കലർന്നൊരു കാളിമ പൂണ്ടു ന 	   
608 	ല്ലോളങ്ങളാളുമക്കാളിന്ദിതാൻ 	   
609 	നൽവഴി നന്നായി നൽകിനിന്നീടിനാൾ 	   
610 	നല്ലവർക്കങ്ങനെ തോന്നി ഞായം. 	   
611 	പാദങ്ങൾപോലും നനഞ്ഞുനിന്നീടാതെ 	   
612 	പാഴ്പറമ്പേറി നടക്കുമ്പോലെ	   
613 	ആനന്ദംപൂണ്ടുള്ളോരാനകദുന്ദുഭി 	   
614 	കാളിന്ദിതന്നെയും പിന്നിട്ടപ്പോൾ 	   
615 	അംഭോജലോചനൻതന്നെയും പൂണ്ടുകൊ 	   
616 	ണ്ടമ്പാടിതന്നിലും ചെന്നുപുക്കാൻ 	   
617 	ചെന്നൊരു നേരത്തു സുന്ദരിയായൊരു 	   
618 	നന്ദവിലാസിനിതന്നെക്കണ്ടാൻ 	   
619 	സൂതികൊണ്ടുണ്ടായ മോഹത്തെപ്പൂണ്ടിട്ടു 	   
620 	ഭൂതലം തന്നിൽ കിടന്നതപ്പോൾ 	   
621 	മറ്റുള്ളോരെല്ലാരും നിദ്രയും പൂണ്ടിട്ടു 	   
622 	ചുറ്റും കിടന്നതും കണ്ടാൻ പിന്നെ	   
623 	നന്ദവിലാസിനിതന്നുടെ ചാരത്തു 	   
624 	നല്ലൊരു പെപിള്ളതന്നെക്കണ്ടാൻ. 	   
625 	ബാലകന്മാരെക്കൊണ്ടാകദുന്ദുഭി 	   
626 	വാണിഭംചെയ്യുന്നോനെന്നപോലെ 	   
627 	തന്നുടെ പൈതലെക്കൊണ്ടുചെന്നങ്ങവൾ 	   
628 	തന്നുടെ ചാരത്തു ചേർത്തു പിന്നെ 	   
629 	പെൺപിള്ളതന്നെയും മെല്ലവെ കൊണ്ടുപോ 	   
630 	ന്നമ്പാടിതന്നെയും പിന്നിട്ടുടൻ 	   
631 	ഖിന്നത കൂടാതെ തന്നുടെ ഗേഹത്തിൽ 	   
632 	വന്നുനിന്നീടിനാനന്നുതന്നെ.	   
633 	അമ്പോടു പിന്നെയദ്ദേവകീചാരത്തു 	   
634 	പെൺപിള്ളതന്നെയും ചേർത്തു ചെമ്മേ 	   
635 	കഞ്ചനെപ്പേടിച്ചു മുന്നെപ്പോലെ ചെന്ന 	   
636 	ച്ചങ്ങലതന്നെയും പൂണ്ടുകൊണ്ടാൻ. 	   
637 	ദേവകിതന്നുടെ ചാരത്തു ചേരുമ 	   
638 	ക്കേവലയായൊരു ദേവിയപ്പോൾ 	   
639 	മാറ്റൊലിക്കൊള്ളുമാറീറ്റില്ലംതന്നിൽനീ 	   
640 	ന്നേറ്റം കരഞ്ഞു, കരഞ്ഞുനിന്നാൾ; 	   
641 	ഞെട്ടിയുണർന്നുള്ള കംസനിയോഗികൾ 	   
642 	പെട്ടെന്നു ചെന്നങ്ങു ചൊന്നാരപ്പോൾ.	   
643 	വാളുമായ് ചെഞ്ചെമ്മേ വന്നുനിന്നീടിനാൻ 	   
644 	കാലനു നേരായ കംസനപ്പോൾ, 	   
645 	കണ്ടൊരു നേരത്തു പണ്ടേതിലേറ്റവും 	   
646 	ഇണ്ടലും പൂണ്ടു വിറച്ചു പാരം. 	   
647 	കംസനോടന്നേരം മെല്ലവേ ചൊല്ലിനാൾ 	   
648 	കാതരയായൊരു ദേവകിതാൻ: 	   
649 	"പാമ്പെന്നു ചിന്തിച്ചു ശങ്കിച്ചു നിന്നതോ 	   
650 	പാശമായല്ലൊതാൻ വന്നുകൂടി 	   
651 	പാപങ്ങളിന്നും നീയാചരിച്ചീടാതെ 	   
652 	പാരാതെ പോകെങ്കിലെന്നേവേണ്ടു	   
653 	എന്നുടെ ശോകത്തിൻ കാരണമാക്കൊല്ലാ 	   
654 	യിന്നിനിയെൻപൈതൽതന്നെയിപ്പോൾ 	   
655 	ഒന്നുരണ്ടല്ലല്ലൊ മുന്നം നീയെന്നുടെ 	   
656 	നന്ദനന്മാരെക്കൊലപ്പെടുത്തൂ; 	   
657 	ഒന്നല്ലയാതൊരു പെപിള്ള തന്നെ നീ 	   
658 	ഇന്നെനിക്കായി വഴങ്ങേണമേ." 	   
659 	ഇങ്ങനെ ചൊന്നു തങ്കന്യകതന്നെയും 	   
660 	പൊങ്ങിനിന്നീടുന്ന ശോകത്താലെ 	   
661 	മാറോടു ചേർത്തങ്ങു പൂണ്ടുകൊണ്ടീടിനാൾ 	   
662 	മാപാപി വന്നു തൊടാതവണ്ണം.	   
663 	സോദരിതന്നുടെ രോദനം കണ്ടിട്ടു 	   
664 	രോഷിതനായൊരു കംസനപ്പോൾ 	   
665 	ഓടിയണഞ്ഞു വലിച്ചുകൊണ്ടീടിനാൻ 	   
666 	ഓമലായ്മേവുമപ്പൈതൽതന്നെ 	   
667 	പാദം പിടിച്ചു വെപാറമേൽ തല്ലുവാൻ 	   
668 	പാരം ചുഴറ്റി നിന്നോങ്ങുന്നേരം 	   
669 	കീഴ്പെട്ടു തല്ലുവാനോങ്ങിയനേരത്തു 	   
670 	മേല്പെട്ടുപോയതെക്കണ്ടു പിന്നെ 	   
671 	ഈർഷ്യയും പൂണ്ടവൻ നോക്കിനാനെന്നപ്പോൾ 	   
672 	ഈശ്വരിയാമവൾതന്നെ നേരെ; 	   
673 	അംബരംതന്നിരേ ലംബിതയായിനി 	   
674 	ന്നംബികതന്നെയും കാണായപ്പോൾ 	   
675 	നേത്രങ്ങൾക്കേതുമേ നോക്കരുതാതൊരു 	   
676 	ദീപ്തിയെപ്പൂണ്ടൊരു മെയ്യുമായി. 	   
677 	ദേവിതൻ മെയ്യുടെ ലാവണ്യം ചൊൽവാനി 	   
678 	ന്നാവിന്നു വൈഭവം വന്നുകൂടാ; 	   
679 	പൂഞ്ചായൽതന്നുടെ കാന്തിയെച്ചൊല്ലുവാൻ 	   
680 	വാഞ്ഛയുണ്ടാകുന്നു കാകെനിക്കോ 	   
681 	തുല്യതയില്ലാതെ തുല്യത ചൊല്ലുമ്പോൾ 	   
682 	വല്ലായ്മയെന്നതും വന്നുകൂടും	   
683 	കണ്ടിയെന്നിങ്ങനെ കൊണ്ടാടിച്ചൊല്കിലോ 	   
684 	കൊണ്ടൽതന്നുള്ളത്തിലിണ്ടലുണ്ടാം 	   
685 	അല്ലെന്നു ചൊല്കിലോ നീലത്തഴകൾ വ 	   
686 	ന്നല്ലല്ലായെന്നങ്ങു പേശിക്കൊള്ളും 	   
687 	മറ്റൊന്നു ചൊൽകിൽ മനം കുലഞ്ഞീടുമ 	   
688 	ക്കുറ്റമറ്റീടും പനങ്കുലയ്ക്കും 	   
689 	എന്നതുമൂലമക്കൂന്തലെ വാഴ്ത്താതെ 	   
690 	മന്ദനായ് നിന്നു മടങ്ങുന്നേൻ ഞാൻ. 	   
691 	അന്ധതകൊണ്ടിനിച്ചന്തമാണ്ടീടുമ 	   
692 	ക്കുന്തളം വാഴ്ത്തുവാൻ ചിന്തിക്കുന്നേൻ	   
693 	ചായലായുള്ളൊരു നായികതാൻ പെറ്റ 	   
694 	ചാപലംപൂണ്ടുള്ള ബാലകന്മാർ 	   
695 	നെറ്റിയായുള്ളൊരു മുറ്റത്തിലാമ്മാറു 	   
696 	*മുറ്റത്തമിണ്ണുള്ള ലീലയല്ലോ 	   
697 	ചിന്തിന കാന്തി കലർന്നുനിന്നീടുമ 	   
698 	ക്കുന്തളമായിട്ടു കണ്ടതിപ്പോൾ 	   
699 	മൗലിയിലുള്ളൊരു വാർതിങ്കൾതന്നുടൽ 	   
700 	പാതിപൊളിഞ്ഞിങ്ങു വീണനേരം 	   
701 	ചില്ലി തടഞ്ഞിട്ടു വീഴരുതായ്കയാൽ 	   
702 	മെല്ലവേ തങ്ങിയുറച്ചുതെന്നേ	   
703 	കാണുന്നോർ കണ്ണിനു തോന്നുമാറുള്ളൊരു 	   
704 	കാന്തിയെപ്പൂണ്ടൊന്നത്തൂനെറ്റിതാൻ 	   
705 	ആനനംതന്നോടു നേരൊത്തു പോരുവാൻ 	   
706 	മാനിച്ചു തിങ്കളും പങ്കജവും 	   
707 	ഒക്കവേ ചെന്നു പിണങ്ങിനനേരം ക 	   
708 	ണ്ടക്ഷണമാനനലക്ഷ്മി നേരേ 	   
709 	"തിങ്കളേ നീയിതിൻമീതലേ നിന്നുകൊൾ 	   
710 	പങ്കജമേയിതിൻ താഴെ നീയും" 	   
711 	എന്നങ്ങു ചൊന്നൊരു സീമയിട്ടീടിനാൾ 	   
712 	എന്നതു ചില്ലിയായ്ക്കണ്ടതിപ്പോൾ	   
713 	ചില്ലികളായുള്ള കല്ലോലംതന്നിലേ 	   
714 	മെല്ലവേ ചെന്നു കളിക്കയാലെ 	   
715 	ആനന്ദമാളുമക്കണ്ണിണതന്നെയോ 	   
716 	മീനങ്ങളെന്നല്ലോ ചൊല്ലേണ്ടുന്നു. 	   
717 	ആനനകാന്തിയായ്മേവിനിന്നീടുന്ന 	   
718 	മാനിനിക്കമ്പിനോടാടുവാനായ് 	   
719 	ഉല്ലസിച്ചീടുന്ന പൊന്നൂയലെന്നേയ 	   
720 	മ്മല്ലക്കുഴകളെച്ചൊല്ലുന്നു ഞാൻ 	   
721 	ചോരിവായായൊരു ചെന്തൊണ്ടിതങ്കനി 	   
722 	ചാരത്തു കണ്ടതു കൊത്തുവാനായ് 	   
723 	മെല്ലവേ ചൊല്ലുന്ന പൈങ്കിളിച്ചുണ്ടെന്നേ 	   
724 	ചൊല്ലുവാന്തോന്നുമന്നാസി കണ്ടാൽ. 	   
725 	മണ്ഡനമായുള്ള കണ്ഡലഷണ്ഡത്താൽ 	   
726 	മണ്ഡിതമായുള്ള ഗണ്ഡം കണ്ടാൽ 	   
727 	സ്വർണ്ണംകൊണ്ടുള്ളൊരു കണ്ണാടിതന്നുടെ 	   
728 	ഉണ്ണാഡി തിണ്ണം വിറയ്ക്കുമപ്പോൾ. 	   
729 	ചോരിവാതന്നോടു നേരായിച്ചെന്നപ്പോൾ 	   
730 	പാരാതെ തോറ്റൊരു ചെമ്പരുത്തി 	   
731 	മാലയെന്നുള്ളൊരു കൈതവം കൈക്കൊണ്ടു 	   
732 	മാലുറ്റു ഞാലുന്നു കാണ്ക പാപം.	   
733 	മാറത്തു ചേരുന്നൊരാരത്തെക്കണ്ടിട്ടു 	   
734 	നേരിട്ടു ചൊല്ലൊല്ലായെന്നു നണ്ണി 	   
735 	*ഓഷ്ഠങ്ങൾ രണ്ടുമ്മറച്ചു നിന്നീടുന്നു 	   
736 	വാട്ടമറ്റീടുമദ്ദന്തങ്ങളെ. 	   
737 	പുഞ്ചിരിയായതു ചന്ദ്രികായെന്നത 	   
738 	ങ്ങഞ്ചാതെ ചൊല്ലാമങ്ങെല്ലാരോടും; 	   
739 	ഏണാങ്കമൗലിതൻ നേത്രചകോരങ്ങൾ 	   
740 	ക്കൂണായി മേവുമോ അല്ലയായ്കിൽ? 	   
741 	പൂർണ്ണനായുള്ളൊരു തിങ്കളെ മൗലിയിൽ 	   
742 	പൂണ്ടുനിന്നീടുന്നു ശൈവലിംഗം	   
743 	എന്നതേ തോന്നുന്നുതാനനന്തൻകീഴേ 	   
744 	നിന്നുവിളങ്ങുമക്കണ്ഠം കണ്ടാൽ. 	   
745 	വാർമുലയായൊരു മാലേയക്കുന്നിൽനി 	   
746 	ന്നാമന്ദം പോന്നങ്ങിറങ്ങി നേരേ 	   
747 	പോകത്തുടങ്ങുന്ന ഭോഗികളെന്നത്രേ 	   
748 	ബാഹുക്കൾതന്നെ ഞാനുന്നിക്കുന്നു. 	   
749 	മെത്തിയെഴുന്നൊരു യൗവനമാകുന്ന 	   
750 	മത്തേഭന്തന്നുടെ മസ്തകങ്ങൾ 	   
751 	കൊങ്കകളായിട്ടു കണ്ടെതെന്നിങ്ങനെ 	   
752 	അങ്കുരിച്ചീടുന്നുതെന്നുള്ളത്തിൽ	   
753 	ശ്യാമളയായൊരു രോമാളിയാകുന്ന 	   
754 	കോമളത്തുമ്പിക്കൈ കാൺകയാലേ 	   
755 	ചൊൽക്കൊണ്ടു മേവുന്നു നാഭിയായുള്ളൊരു 	   
756 	പുഷ്കലമായൊരു പുഷ്കരവും 	   
757 	പട്ടുടതന്നുടെ ചട്ടറും കാന്തി ഞാൻ 	   
758 	ഒട്ടേടം ചൊല്ലേണ്ടായെന്നു നണ്ണി 	   
759 	ഒട്ടുമേ ചൊല്ലാതെ നിന്നുകൊണ്ടീടുന്നു 	   
760 	മുട്ടയോ ചൊല്ലുവാനോർക്കിലാർക്കാം? 	   
761 	ചീർത്തുനിന്നീടുന്നൊരല്ക്കീടം ചെഞ്ചെമ്മേ 	   
762 	തേർത്തടമെന്നതു നിർണ്ണയിച്ചു 	   
763 	പണ്ടു തന്മേനിയെച്ചുട്ടുകളഞ്ഞതി 	   
764 	ലുണ്ടായ പോരായ്മ പോക്കുവാനായ് 	   
765 	ചെമ്പൊൽത്താർബാണനിത്തേരിൽക്കരേറീട്ടു 	   
766 	ശംഭുതൻ മേനി പകുപ്പിക്കയാൽ 	   
767 	കുംഭിതൻ തുമ്പിക്കൈ *തിൺതുട കണ്ടല്ലോ 	   
768 	കുമ്പിട്ടുപോരുന്നുതിന്നുമേറ്റം 	   
769 	ചൊല്പെറ്റു നിന്നൊരുശോഭയെക്കാണുമ്പോൾ 	   
770 	ചെപ്പെന്നു ചൊൽവാനോ തോന്നുമല്ലോ 	   
771 	ഒപ്പില്ലയാതെനിക്കൊപ്പിനെച്ചൊന്നായെ 	   
772 	ന്നുൾപ്പൂവിൽ കോപിക്കും ജാനുവപ്പോൾ, 	   
773 	എന്നതുമൂലമജ്ജാനുക്കൾ വാഴ്ത്തുവാൻ 	   
774 	ഏതുമേ വല്ലാതെ നിന്നിതു ഞാൻ 	   
775 	ദേവിതൻ ചാരുകണങ്കഴൽ നേരൊത്തു 	   
776 	മേവിനിന്നീടേണമെങ്ങൾ കണ്ഠം 	   
777 	എന്നങ്ങു ചിന്തിച്ചു ചന്ദ്രക്കലാധരൻ	   
778 	തന്നുടെ സേവയെച്ചെയ്‌വതിന്നായ് 	   
779 	നിർജ്ജനമായൊരു കാനനംതന്നിൽ പോയ് 	   
780 	ഷൾജവും പാടി നൽക്കേകിജാലം 	   
781 	കുറ്റമറ്റീടുന്ന നർത്തനമാടീടുന്നു 	   
782 	മറ്റൊന്നു ചിന്തിച്ചിട്ടല്ല ചൊല്ലാം.	   
783 	നൗകികൾമൗലിയിൽ താവിനിന്നീടുന്ന 	   
784 	നാകമഹാമണിജാലങ്ങളിൽ 	   
785 	പാരമുരുമ്മി മെഴുത്തു നിന്നീടുമ 	   
786 	പ്പാദനഖങ്ങൾതന്നംശുജാലം, 	   
787 	മീതേ പരന്നു വഴിഞ്ഞതു കാണുമ്പോൾ 	   
788 	ശ്വേതമായുള്ളോരു കൂർമ്മമെന്നേ 	   
789 	എന്മനം തന്നിലേ സന്തതം തോന്നുന്ന 	   
790 	തംബികതൻ പ്രപദങ്ങൾ രണ്ടും. 	   
791 	മഞ്ജീരംതന്നുടെ മഞ്ജുളമായൊരു 	   
792 	ശിഞ്ജിതമായുള്ള ഹംസനാദം	   
793 	എപ്പോഴും കേൾക്കയാലപ്പാദം ചേഞ്ചെമ്മേ 	   
794 	ചൊല്പൊങ്ങും പങ്കജമെന്നു വന്നു. 	   
795 	വാനവർകൈകളാം വാരിജം ചെഞ്ചെമ്മേ 	   
796 	കാണുന്ന നേരത്തു കൂമ്പുകയാൽ 	   
797 	തിങ്കളെന്നുള്ളൊരു ശങ്കയുമുണ്ടെനി 	   
798 	ക്കങ്കുരിച്ചീടുന്നു പാരമുള്ളിൽ 	   
799 	ഉൾക്കൊമ്പിൽത്തന്നെ ചേർന്നുൾക്ലേശം നിന്നോർതൻ 	   
800 	ദുഖമാം കാന്താരം നീറ്റുകയാൽ 	   
801 	അങ്കിയെന്നുള്ളൊരു ശങ്കയുമുണ്ടെനി 	   
802 	ക്കങ്കുരിച്ചീടുന്നു പിന്നെയുള്ളിൽ	   
803 	ഭക്തരായുള്ളോർതൻ ചിത്തത്തിൻ മേന്മേലെ 	   
804 	മെത്തുമിരുട്ടിനെത്തള്ളുകയാൽ 	   
805 	പങ്കജകാമുകനെന്നൊരു ശങ്കയും 	   
806 	അങ്കുരിച്ചീടുന്നു പിന്നെപ്പിന്നെ 	   
807 	ഇപ്പാദംതന്നിലെപ്പൊൽപ്പൂപ്പരാഗത്തെ 	   
808 	മുൽപ്പാടെ തെണ്ടിത്താൻ കൊണ്ടുപോയി 	   
809 	വാരിജസംഭവൻ പാരിടമെല്ലാമേ 	   
810 	പാരാതെ നിർമ്മിച്ചുവെന്നു കേൾപ്പൂ. 	   
811 	എന്നതുകൊണ്ടുപോൽ പന്നഗനായകൻ 	   
812 	ഊർജ്ജിതരൂപനായ് ഇപ്പാദന്തന്നിലെ നില്പോരു മാനസം 	   
813 	കെല്പോടെ ചേർത്താൻ പണ്ടപ്പൗലസ്ത്യൻ 	   
814 	മുഗ്ദ്ധേന്ദുശേഖരൻ മിത്രമെന്നുള്ളതും 	   
815 	വിത്തേകനെന്നും പേരന്നുണ്ടായി 	   
816 	ഉണ്മദംപൂണ്ടൊരു വന്മഹിഷാസുരൻ 	   
817 	തന്മദം തീർത്തിന്നോർക്കിലാർക്കാം 	   
818 	സുംഭനായ് നിന്നുള്ളോരുമ്പർകോൻവൈരിതൻ 	   
819 	ഡംഭത്തെത്തീർത്തതുമവ്വണ്ണമേ. 	   
820 	ഓരോരോ ദാനവവീരരെക്കൊന്നിട്ടി 	   
821 	പ്പാരെല്ലാം പാലിപ്പാൻ പാർക്കിലാർക്കാം,	   
822 	ആഗമംതാനുമിപ്പാദങ്ങൾതന്നെപ്പോ 	   
823 	യാരാഞ്ഞു പോരുന്നുതിർന്നു,മെന്നാൽ 	   
824 	ഇങ്ങനെ മേവുമപ്പാദപയോജം ഞാൻ	   
825 	എങ്ങനെയിങ്ങനെയെന്നു ചൊൽവൂ? 	   
826 	വായ്പോടു നിന്നിട്ടു പിന്നെയും പിന്നെയും 	   
827 	കൂപ്പുകയെന്നി മറ്റൊന്നുവല്ലേൻ 	   
828 	കേവലയായൊരു ദേവിയെ വാഴ്ത്തുവാൻ 	   
829 	ആവതല്ലെന്നതു ചിന്തിയാതെ 	   
830 	കാടായിച്ചൊല്ലുന്നതെന്തു നീയെന്നല്ലീ 	   
831 	മൂഢരായുള്ളോരിൽ മുമ്പുണ്ടല്ലോ	   
832 	പാടവംകൂടാതെ മൂഢരായുള്ളോരോ 	   
833 	കാടാകുമാറല്ലോ ചൊല്ലേണ്ടുന്നൂ, 	   
834 	എന്നതുപാർക്കുമ്പൊഴിന്നു ഞാൻ ചൊന്നതു 	   
835 	നിന്ദ്യമല്ലെന്നതും വന്നുകൂടും 	   
836 	അങ്ങനെ പോകത,ങ്ങംബരംതന്നിൽനി 	   
837 	ന്നിങ്ങനെയുള്ളൊരു ദേവിയപ്പോൾ 	   
838 	താഴെ നിന്നീടുന്ന കംസനോടായിട്ടു 	   
839 	കോഴ കളഞ്ഞു പറഞ്ഞു നിന്നാൾ: 	   
840 	"എന്നെ നീയെന്തിന്നു കൊല്ലുവാൻ കൂടുന്നു 	   
841 	നിന്നുടെ ഘാതകിയല്ല ഞാനോ.	   
842 	സ്ഥാനങ്ങളോരോന്നേ മാനിച്ചു നല്കിനാർ 	   
843 	മാനവരെല്ലാരും ദേവിക്കപ്പോൾ 	   
844 	ആരണർ ചെയ്യുന്ന പൂജയെക്കൊണ്ടുകൊ 	   
845 	ണ്ടാദരവോടു തെളിഞ്ഞു മേന്മേൽ. 	   
846 	ഭൂലോകംതന്നിൽ വിളങ്ങിനിന്നീടിനാൾ 	   
847 	മൂലോകനായികയായ ദേവി. 	   
848 	അഞ്ചിതമായുള്ള ദേവിതഞ്ചൊല്ലെല്ലാം 	   
849 	നെഞ്ചകം പൂകിന കഞ്ചനപ്പോൾ 	   
850 	വിശ്വസിച്ചീടിനാൻ വിസ്മയിച്ചീടിനാൻ 	   
851 	കെട്ടുപെട്ടീടുന്ന ദമ്പതിമാരെയും 	   
852 	പെട്ടെന്നു ചെന്നങ്ങഴിച്ചു പിന്നെ 	   
853 	ഓർച്ചയും പൂണ്ടു പറഞ്ഞു നിന്നീടിനാൻ 	   
854 	ചാർച്ചയും ചേർച്ചയും വേഴ്ച്ചയുമായ്. 	   
855 	"നിങ്ങൾക്കു സൂനുവായുള്ളവനല്ലപോ 	   
856 	ലെന്നുടെ ഘാതകൻ, അന്യനത്രേ! 	   
857 	എട്ടാമതുണ്ടായ ബാലകനെന്നതോ പ	   
858 	ട്ടാങ്ങല്ലെന്നതും വന്നുകൂടി. 	   
859 	ഈശ്വരവാക്കിന്നു സത്യതയില്ലെന്ന 	   
860 	താശ്ചര്യമാകുന്നതോർത്തതോറും	   
861 	ഓരാതെ വന്നിട്ടു ഘോരനായുള്ള ഞാൻ 	   
862 	ആറു കീടാങ്ങളെക്കൊന്നേനല്ലോ. 	   
863 	എന്നുടെ വൻപിഴയെല്ലാമെ നിങ്ങന്നി 	   
864 	ന്നുന്നിച്ചു കണ്ടു പൊറുക്കേണമേ." 	   
865 	ഇങ്ങനെ ചൊന്നുടൻ തന്നുടെ മന്ദിരം 	   
866 	തന്നിലും പൂകിനാൻ ഖിന്നനായി. 	   
867 	പിറ്റേന്നാൾ നേരേ തന്നുറ്റോരെയെല്ലാമേ 	   
868 	തെറ്റെന്നു ചാരത്തുകൊണ്ടു പിന്നെ 	   
869 	കേട്ടു നിന്നീടുന്ന ദാനവരന്നപ്പോൾ 	   
870 	വാട്ടമകന്നൊരു വാർത്ത ചൊന്നാർ: 	   
871 	"ബാലനായുണ്ടു നിൻ കാലനായുള്ളവൻ 	   
872 	ഭൂലോകന്തന്നിലിന്നെങ്കിൽ ഞങ്ങൾ 	   
873 	ഒക്കവേ ചാലപ്പുറപ്പെട്ടു ചെന്നോരോ	   
874 	ദിക്കുകളെങ്ങും നടന്നു പിന്നെ 	   
875 	കണ്ടുകണ്ടീടുന്ന ബാലകന്മാരെയോ 	   
876 	കണ്ഠം പിരിച്ചു കഴിക്കാം ചെമ്മേ 	   
877 	ബാലകന്മാരെന്ന വാർത്തകളെന്നിയേ 	   
878 	ഭൂലോകന്തന്നിലില്ലാതവണ്ണം	   
879 	കൊന്നുകൊന്നീടുന്ന ബാലരെയെണ്ണുമ്പോൾ 	   
880 	ഒന്നിവനെന്നതും വന്നുകൂടും. 	   
881 	പിന്നെ നമുക്കൊരു വൈരിയും കൂടാതെ 	   
882 	നന്നായിവന്നീടും കാലം മേലിൽ. 	   
883 	ദേവകളാകുന്ന വൈരികളെന്നിയേ 	   
884 	കേവലമില്ല മറ്റെന്നു വന്നു. 	   
885 	ദേവകളെന്നുള്ളതില്ലാതെയാക്കുവാൻ 	   
886 	ആവതല്ലെങ്കിലും വേണമത്രേ. 	   
887 	ദേവകൾക്കുള്ളൊരു വേർ പറിച്ചീടുന്ന 	   
888 	തേവമെന്നിങ്ങനെ ചൊല്ലാമെങ്കിൽ	   
889 	വേരായി നിന്നിതിദ്ദേവകളെല്ലാർക്കും 	   
890 	വീതനായ്പോരുമീന്നാരായണൻ 	   
891 	നാരായണൻതന്റെ വേരായിപ്പോരുന്ന 	   
892 	താരണരെല്ലാരും, വേദങ്ങളും 	   
893 	സത്യവും, ധർമ്മവും, യജ്ഞവും, ഗോക്കളും 	   
894 	ഇത്തരം പിന്നെയുമുണ്ടു മറ്റും 	   
895 	ആരണരല്ലോ കാ വേദങ്ങൾക്കെല്ലാമി 	   
896 	ന്നാധാരമായിട്ടു നിന്നതെന്നാൽ 	   
897 	ആരണരായോരെക്കൊന്നു നിന്നീടുമ്പോൾ 	   
898 	വേരോടെ പോമല്ലോ വേദങ്ങളും	   
899 	ആജ്യത്തെക്കൊണ്ടല്ലോ യജ്ഞങ്ങൾ ചെയ്യുന്നൂ 	   
900 	താജ്യത്തിൻ കാരണം ഗോക്കളല്ലൊ, 	   
901 	ഗോക്കളെയെല്ലാമേ കൊന്നു നിന്നീടുമ്പോൾ 	   
902 	പോയ്ക്കെടുമോരോരോ യജ്ഞങ്ങളും. 	   
903 	ആരാനുമുണ്ടോ തപസ്സിനെച്ചെയ്യുന്നു 	   
904 	പാരാതെ ചെന്നു ചെറുപ്പുവെങ്കിൽ. 	   
905 	ഇങ്ങനെ ചെയ്യുമ്പോൾ വിഷ്ണവെന്നുള്ളതും 	   
906 	മങ്ങി മയങ്ങി മറഞ്ഞു മാറും 	   
907 	* ദേവകളും പോയ്വരണ്ടുപോമെന്നുമ്പോൾ 	   
908 	വേരോടു വേറായ ശാഖിപോലെ	   
909 	ഇങ്ങനെ ചെയ്യുമ്പോൾ മേലിലെക്കാലമോ 	   
910 	മംഗലമായിട്ടേ വന്നുകൂടു, 	   
911 	മാഗധൻമുമ്പായ ബന്ധുക്കൾ ചൂഴുറ്റു 	   
912 	മാന്യരായ് നിന്നു സുഖിക്കാം പിന്നെ." 	   
913 	ഇങ്ങനെ ചൊന്നതു കേട്ടൊരു കംസൻതാൻ 	   
914 	അങ്ങനെയെന്നു തെളിഞ്ഞു ചൊല്ലി 	   
915 	പൂതനമുമ്പായ ദാനവയൂഥത്തെ 	   
916 	"ഭൂതലമെങ്ങും നടന്നു നിങ്ങൾ 	   
917 	ബാലകന്മാരുടെ ഹിംസയെച്ചെയ്കെ"ന്നു 	   
918 	ചാല നിയോഗിച്ചകത്തു പുക്കാൻ. 	   
919 	സ്നാനം തുടങ്ങിന വേലയുമാചരി 	   
920 	ച്ചൂണും കഴിഞ്ഞു തെളിഞ്ഞു പിന്നെ 	   
921 	വന്ദികൾ വാഴ്ത്തുന്ന വാർത്തയും കേട്ടോരോ 	   
922 	സുന്ദരമായുള്ള ഗീതങ്ങളും 	   
923 	നർത്തകന്മാരുടെ നൃത്തവും കണ്ടുക 	   
924 	ണ്ടുത്തമമായുള്ള മന്ദിരത്തിൽ 	   
925 	ബന്ധുക്കളായുള്ള മന്നോരുമായിട്ടു 	   
926 	സന്തുഷ്ടനായി വിളങ്ങിനിന്നാൻ.